Up-42/93
Natisni
Opravilna št.:
Up-42/93
Datum odločitve:
12. 12. 1997
ECLI:
ECLI:SI:USRS:1997:Up.42.93
Akt:
Ustavna pritožba Z. N. iz L. zoper sodbo Vrhovnega sodišča št. U 1026/93 z dne 22. septembra 1994 v zvezi z odločbo Ministrstva za okolje in prostor št. 351/D-83/93 z dne 6. julija 1993 in odločbo Sekretariata za urejanje prostora in varstvo okolja občine Ljubljana Vič Rudnik št. 351-553/92-AV
Izrek:
Ustavna pritožba Z. N. iz L. zoper sodbo Vrhovnega sodišča v zvezi z odločbo Ministrstva za okolje in prostor in odločbo Sekretariata za urejanje prostora in varstvo okolja občine Ljubljana Vič Rudnik se ne sprejme v obravnavo.
Evidenčni stavek:
Ker je pritožnik na podlagi samega zakona pridobil lastninsko pravico na stavbnem zemljišču in očitno ne gre za kršitev človekovih pravic in temeljnih svoboščin, Ustavno sodišče pritožbe ni sprejelo v obravnavo.
Geslo:
Denacionalizacija, stavbna zemljišča.

Stavbna zemljišča, denacionalizacija.

Lastninska pravica, pridobitev na podlagi zakona.
Pravna podlaga:
Zakon o lastninjenju nepremičnin v družbeni lasti (ZLNDL), 2. čl. Zakon o Ustavnem sodišču (ZUstS), 2. odst. 55. čl.
Opomba:
Vrsta zadeve:
ustavna pritožba
Vrsta akta:
drugi akti
Datum vloge:
13. 10. 1993
Vrsta odločitve:
sklep
Vrsta rešitve:
nesprejem ustavne pritožbe
Dokument:
US18676
Up-42/93
12.12.1997
S K L E P
Ustavno sodišče je v postopku za preizkus ustavne pritožbe Z. N. iz L. na seji senata dne 12. decembra 1997
s k l e n i l o:
Ustavna pritožba Z. N. iz L. zoper sodbo Vrhovnega sodišča št. U 1026/93 z dne 22. septembra 1994 v zvezi z odločbo Ministrstva za okolje in prostor št. 351/D-83/93 z dne 6. julija 1993 in odločbo Sekretariata za urejanje prostora in varstvo okolja občine Ljubljana Vič Rudnik št. 351-553/92-AV se ne sprejme v obravnavo. O b r a z l o ž i t e v
1. Pritožnica Z. N. v ustavni pritožbi smiselno izpodbija sodbo Vrhovnega sodišča RS št. U 662/92-5 z dne 7.1.1993 in zatrjuje, da ji v izreku navedene odločbe kršijo človekove pravice in temeljne svoboščine, zlasti določbe 14., 15., 22., 33. in 153. člena Ustave. Občinski sekretariat za urejanje prostora in varstvo okolja občine Ljubljana Vič Rudnik št. 351 - 553/92 - AV je zavrnil zahtevek pritožnice za vzpostavitev lastninske pravice na podržavljenem stavbnem zemljišču, vpisanem pri vl. št. 632 k.o.
Gradišče predmestje II, ker je pritožnica vzpostavitev lastninske pravice zahtevala na podlagi 31. člena Zakona o denacionalizaciji (Uradni list RS, št. 27/91 - v nadaljevanju: ZDen), za uporabo katerega pa po mnenju Sekretariata pritožnica ne izpolnjuje pogojev. Pritožbo zoper sklep Občinskega sekretariata je Ministrstvo za okolje in prostor z odločbo št. 351/D-83/93 zavrnilo, ker je bilo mnenja, da bi bilo mogoče na podlagi 31. člena ZDen vzpostaviti lastninsko pravico le v korist prejšnjega lastnika podržavljenih nepremičnin, če bi bil ta še živ, oziroma v primeru, ko bi že umrl, pa glede spornega zemljišča še ne bi bila izvedena zapuščinska obravnva oziroma dedovanje. Zoper odločbo ministrstva je pritožnica sprožila upravni spor, vendar je Vrhovno sodišče njen tožbeni zahtevek zavrnilo, ker je menilo, da v obravnavani zadevi ne gre za primer, ki ga ureja 31. člen ZDen in da sklicevanje pritožnice na določbi 31. in 15. člena ni utemeljeno, saj lastninjenja stavbnih zemljišč ne ureja ZDen, pač pa bo to uredil poseben zakon.
2. Stavbno zemljišče je bilo nacionalizirano pravnemu predniku pritožnice, njenemu očetu F. Ž. na podlagi Zakona o nacionalizaciji najemnih zgradb in gradbenih zemljišč (Uradni list FLRJ, št. 52/58) z odločbo oddelka za finance Občinskega ljudskega odbora Ljubljana Vič št. 06/2-33-19/3-1959 z dne 12.6.1959. F. Ž. je na podržavljenem zemljišču obdržal pravico uporabe, ki jo je pritožnica po pokojnem očetu podedovala na podlagi sklepa o dedovanju Temeljnega sodišča v Ljubljani, Enota v Ljubljani, št. II D 144/89 z dne 12.2.1990.
3. S 25. julijem 1997 je začel veljati Zakon o lastninjenju nepremičnin v družbeni lasti (Uradni list RS, št. 44/97 - v nadaljevanju: ZLNDL), ki je uredil lastninjenje zemljišč in stavb v družbeni lastnini (nepremičnine), ki niso predmet lastninjenja po drugih zakonih. ZLNDL v prvem odstavku 2. člena določa, da nepremičnine postanejo lastnina fizičnih oseb, ki imajo na nepremičnini pravico uporabe. Lastninsko pravico pridobijo na podlagi samega zakona z dnem njegove uveljavitve, vpis lastninske pravice v zemljiški knjigi pa se opravi na predlog, ki ga je potrebno vložiti na obrazcu, predpisanem z Odredbo o obrazcih za vpis v zemljiško knjigo (Uradni list RS, št. 58/97).
4. Po uveljavitvi ZLNDL je pritožnica Z. N. na podlagi samega zakona pridobila lastninsko pravico na omenjenem zemljišču in torej očitno ne gre za kršitev človekovih pravic in temeljnih svoboščin, zato Ustavno sodišče pritožbe ni sprejelo v obravnavo. 5. Senat Ustavnega sodišča je sprejel ta sklep na podlagi drugega odstavka 55. člena Zakona o Ustavnem sodišču (Uradni list RS, št. 15/94) v sestavi: predsednik dr. Tone Jerovšek in člana senata mag. Matevž Krivic in dr. Lovro Šturm.
Predsednik senata
dr. Tone Jerovšek